Kad je prije deset godina tadašnja članica HNS-a Vesna Pusić pokušala postati predsjednica Republike, u utrku za Pantovčak ušla je pod sloganom „Hrvatska zna i može”. U tih deset godina štošta se promijenilo: na primjer, Vesna Pusić više nije članica HNS-a, a HNS je od nekadašnjeg koalicijskog partnera SDP-a danas u ulozi jednog od čuvara HDZ-ove većine. Samo politički slogani, čini se, mogu bez većih problema preživjeti gotovo netaknuti cijelo desetljeće.

Kolinda Grabar-Kitarović predstavila je danas program kojim želi osvojiti drugi predsjednički mandat uz popratni slogan „Predsjednica. Jer Hrvatska zna”. Slogan aktualne predsjednice za kampanju za drugi mandat 2019. godine dosta podsjeća na onaj gospođe Pusić iz 2009. godine o kojem su izvještavali mediji, u njezinoj tadašnjoj neuspješnoj kampanji da postane prva hrvatska predsjednica.

HDZ je znao još 2007.

Postoji, doduše, i nijansa razlike. HDZ-ova kandidatkinja ne tvrdi, kao Vesna Pusić krajem prošlog desetljeća, da Hrvatska zna i može. Kolinda Grabar-Kitarović, umjesto toga, smatra da Hrvatska zna i mora: zna i mora biti ambiciozna, zna i mora bolje…, kako je više puta ponovila u današnjem podužem govoru.

Uostalom, i jedina stranka koja (barem dosad službeno) podržava kandidaturu aktualne predsjednice za novi mandat, dakle HDZ, ima iskustva sa sloganom u kojem se nešto zna. Samo što HDZ znanje nije pripisivao Hrvatskoj, nego sebi: „HDZ zna” bio je i naslov neslužbene stranačke himne, u kampanji 2007. godine.